**Poizvedba**

Dne 20. 10. 2013 sem na svojem spletišču objavil članek z naslovom ***Josip Gabršček – italijanski vohun? (Poizvedba – Kdo kaj ve o njegovem delovanju po letu 1943 in smrti?).***

V članku sem opisal ilegalno delovanje Gabrščka v Trstu od 1924, obtožbe, da je bil italijanski vohun in prehod v Beograd, kjer je živel od 1929 do 1943, ko se mu izgubi sled.

Znanec K. iz Belgije mi je nedavno posredoval novico, da je bil **Josip Gabršček 1948 v Novem Sadu obsojen na smrt,** kar je vidno iz sodnega predmeta v Vrhovnem sodišču Srbije pod oznako **G-264 – 1948/KŽ/F-3**.

Prosil sem znanca v Beogradu, da preveri novico in skuša ugotoviti, ali je Josip Gabršček deloval kot tigrovec v Beogradu, skupaj z Albertom Rejcem in drugimi.

**in popravek**

V svoji knjigi ***Legendarni slovenski obveščevalci*** (Pro-Andy 2011, Maribor) sem posebno poglavje namenil ameriškemu polkovniku Andreju Kobalu rodom iz Cerkna, znanem obveščevalcu in tvorcu CIE. Na str. 107 sem tudi zapisal, da je umrl 1988 v Murnau pri Münchnu, kjer je tudi pokopan.

Znanec R., tudi raziskovalec življenja in dela Andreja Kobala, mi je sporočil, da je Kobal zares umrl v Zahodni Nemčiji, vendar pa je pokopan v ZDA, nasproti pokopališča Arlington, skupaj s sinom Mihaelom.